### Beslutning

Fremsendes til [adresse] og Beskæftigelsesudvalget til behandling i henhold til beslutning i byrådets møde den 2. december 2020.

### Resumé

Byrådet skal årligt skal behandle Danmarkskortet over Ankestyrelsens afgørelser på det sociale område. Ankestyrelsen har i 2019 behandlet i alt 472 klager over afgørelser fra [adresse]. I 62 procent af sagerne er Aarhus Kommunes afgørelse blevet stadfæstet. På landsplan er der i 2019 en stadfæstelsesprocent på 59 procent. Sammenlignet med 2018 er der såvel i [adresse] som på landsplan sket et fald i stadfæstelsesprocenten.

Indeværende indstilling har været til høring i Handicaprådet og Ældrerådet. Dette har ikke givet anledning til bemærkninger fra de to råds side.

### Indstilling

Det indstilles,

At 1) Byrådet tager orienteringen om [adresse] på det sociale område for 2019 til efterretning.

### Sagens forløb

28-10-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen
 02-11-2020 Magistraten

Fremsendes til [adresse] med bemærkning, at Magistraten i mødet den 2. november 2020 anbefaler, at byrådet tiltræder Magistratsafdelingen for Sociale forhold og Beskæftigelses, Magistratsafdelingen for Børn og Unges og Magistratsafdelingen for Sundhed og Omsorgs indstilling af 20. oktober 2020.

Til Byrådsbehandlingen søges det belyst, hvordan antallet af sager, der indbringes for ankestyrelsen, relaterer sig til det samlede antal sager og antal afgørelser.

Magistraten drøftede den lange sagsbehandlingstid for sager i Ankestyrelsen og udfordringer i den juridiske ramme, dialogen med [adresse] og det daglige samarbejde med Ankestyrelsen.

 18-11-2020 Aarhus Byråd
Sagens behandling blev udsat i byrådets møde den 18. november 2020.
 02-12-2020 [adresse]
Fremsendes til [adresse] og Beskæftigelsesudvalget til behandling i henhold til beslutning i byrådets møde den 2. december 2020.
 09-12-2020 Social- og Beskæftigelsesudvalget

Xenia Danielsen, Kåre Holm, Claus Bech, Carl Andersen, Rolf Krogh kunne tiltræde indstillingen med følgende bemærkninger:

”Social- og Beskæftigelsesudvalget opfordrer de ansvarlige rådmænd til, gerne i samarbejde med 6-byerne og KL, at henvende sig til Socialministeren med forslag, der kan forbedre sagsbehandlingen på det sociale område til gavn for borgerne.

Der bør arbejdes for en styrkelse af samarbejdet med Ankestyrelsen i form af dialog før hjemvisning, hvilket understreges af de mange eksempler på hjemviste sager, som vurderes uhensigtsmæssige og vanskeligt håndterbare i sagsbehandlingen af ansøgninger fra borgerne.

Desuden bør der arbejdes for øget vejledning i form af udarbejdelse af tilbundsgående praksisnotater og afsøges modeller for mere enkel og gennemsigtig administration af merudgiftsdækning.

Endelig bør der i kommunens forvaltninger fastholdes fokus på læring af Ankestyrelsens afgørelser – såvel stadfæstelser, hjemvisninger som ændringer/ophævelser.”

George Jeppesen henholdt sig til Venstres ændringsforslag med følgende bemærkninger:

”Rådmanden bør sikre at udviklingen i det såkaldte ”trendnotat” løbende diskuteres i udvalget, for dermed at sikre udvalgsmedlemmernes stillingtagen til udviklingen.

Rådmanden bør sikre sine medarbejdere den oversigtover normale udgifter/indbo han selv anbefaler, på baggrund af Ankestyrelsens fortolkninger, så medarbejderne kan finde viden i den opsamling.

På samme måde opfordres Rådmanden til sikre, at rådmandens jurister og andre eksperter udarbejder tilbundsgående notater på baggrund af sager behandlet i Ankestyrelsen.

Rådmanden bør tage skridt til en dialog med Ankestyrelsen/DUKH med henblik på etablering af en rådgivende funktion, nu hvor hotline er lukket.

Rådmanden bør på vegne af byrådet rette en appel til folketingets partier om undersøgelse af muligheden for at løfte opgaven med merudgifter og tabt arbejdsfortjeneste væk fra kommunerne, og i stedet sikre, at ydelserne fratrækkes over til skattebilletten”

Alexander Gregersen tog forbehold for en drøftelse i gruppen.

 16-12-2020 Aarhus Byråd

Tilbagesendes Magistratsafdelingen for Sociale Forhold og Beskæftigelse med bemærkning, at orienteringen blev taget til efterretning i byrådets møde den 16. december 2020 med de bemærkninger, der fremgår af udvalgserklæringen fra Social- og Beskæftigelsesudvalget af 9. december 2020.

Venstres og Danske Folkepartis byrådsgrupper og Freja Jepsen henholdte sig til Venstres ændringsforslag.